Basingstoke
Historia

Basingstoke-nimi on johdettu muinaisenglanninkielisestä nimestä Basingastoc, joka tarkoittaa ’Basa-nimisen miehen perheen (tai seuraajien) omistamaa toista kotia (tai syrjätilaa)’. Kaupungin kirjoitettu historia alkaa Domesday bookista, jonka laatimisen aikaan vuonna 1086 siellä tiedetään olleen noin 200 asukasta ja kolme myllyä. Kylässä järjestettiin myös viikottaiset markkinat, joiden pitopäiväksi vakiintui keskiviikko vuodesta 1241 alkaen.
Keskiajalla Basingstoke sai vaurautensa villasta. Kaupungin vanhin säilynyt rakennus St Michael’s Church rakennettiin pääosin 1300- ja 1400-luvuilla; tosin paikalla oli ollut jo ennen normannivalloitusta (1066) kirkko, joka kuului Herefordin piispa Walterille. Musta surma levisi seudulle vuonna 1348 ja tappoi jopa kolmasosan väestöstä.
Winchesterin ensimmäinen markiisi ja Lord High Treasurer William Paulet rakensi Basingstokeen itselleen valtavan kartanon vuonna 1535. Basing House -nimisessä rakennuksessa oli noin 360 huonetta, ja se oli valmistumisajankohtanaan Englannin suurin yksityiskoti. Kartanossa vieraili useita kuninkaallisia mukaan lukien Henrik VIII, Elisabet I ja Maria I, joka vietti siellä kuherruskuukautta puolisonsa Filip II:n kanssa. Oliver Cromwellin johtamat parlamentaristien joukot tuhosivat kavaljeerien miehittämän kartanon syksyllä 1645. Alkuperäisestä tudorkartanosta on säilynyt nykyaikaan vain suuri viljavarasto.
1600-luvulla parkitseminen ja mallastus syrjäyttivät hiipuvan villakaupan kaupungin merkittävimpänä elinkeinona. Lontoon suuri ruttoepidemia (1666) levisi myös Basingstokeen ja tappoi lähes viisikymmentä ihmistä. 1700-lukuun mennessä kaupungista oli tullut tärkeä pysähdyspaikka Lontoosta Andoveriin kulkevalla vaunureitillä, ja sinne perustettiin useita majataloja. Vuonna 1794 avattiin insinööri William Jessopin suunnittelema Basingstoke Canal, jota pitkin kaupungista pääsi proomuilla Thamesjoelle. Sitä pitkin vietiin Lontooseen puutavaraa, jauhoja ja liitukiveä ja tuotiin takaisin hiiltä ja lannoitteita.
Yhdistyneen kuningaskunnan ensimmäisessä väestönlaskennassa (1801) Basingstoken väkiluku oli 2 589. Kaupungin talouselämää piristi vuonna 1839 valmistunut rautatie, joka johti Lontoosta Southamptoniin ja kulki Basingstoken ja Winchesterin kautta. Trenssitakeistaan kuuluisa muotitalo Burberry sai alkunsa vuonna 1856 kangaskaupasta, jonka vain 21-vuotias Thomas Burberry avasi Basingstoken keskustaan. Myöhemmin Burberry avasi kaupunkiin myös useita vaatetehtaita, joista viimeinen lopetti toimintansa vuonna 1957.
Vuonna 1898 laivanvarustaja John Isaac Thornycroft perusti Basingstokeen ajoneuvotehtaan, jossa valmistettiin ensin loistoautoja 1903–1912 ja sen jälkeen rekkoja, linja-autoja ja muita hyötyajoneuvoja. Tehdas oli merkittävä työllistäjä kaupungissa aina vuoteen 1972 saakka, jolloin se suljettiin kannattamattomana. Toisen maailmansodan alussa vuonna 1940 saksalaiset pommittivat kaupunkia Stuka-pommikoneilla. Pommituksissa kuoli 15 ihmistä ja haavoittui useita.
Vuonna 1961 laaditun sopimuksen myötä nopeasti kasvavasta Lontoosta alettiin ohjata väestöä Basingstokeen. Uusia asukkaita varten rakennettiin kaupungin alueelle 11 500 kotia. Kaupungin keskustaa kehitettiin voimakkaasti ja historiallisia taloja korvattiin uusilla asuin- ja liikerakennuksilla. 1970-luvun alussa avattiin moottoritie M3 ja ensimmäinen ostoskeskus. Vuonna 2001 kaupungin väkiluku oli jo yli 90 000, kun se vuonna 1961 oli ollut vain 26 000.